Hei, denne artikkelen er over ett år gammel og kan inneholde utdatert informasjon

(Dagbladet): På fredag var Kevin Gunnerød fra Tønsberg i en minibank for å ta ut penger, da han kom hjem oppdaget han at det hadde blitt trukket dobbelt beløp fra kontoen hans, så han ringte straks sin bank.

- De anbefalte med å ta kontakt med banken jeg tok ut penger fra, de sa at de kun hadde reservert det ekstra beløpet, sier Gunnerød.

Telefon fra banken Han ringte sin bank igjen for å få det reserverte beløpet frigitt, og det skulle de gjøre.

På lørdag fikk han en telefon fra en lattermild ansatt i banken sin, Nordea.

- Han sa at jeg burde gå inn på nettbanken min og få en god latter, sier Gunnerød.

-Vakkert syn Da han gikk inn på nettbanken, så han noe han aldri trodde han skulle se. Saldoen var på 62 631 227 737,82 kr.

- Det var et vakkert syn. Han som ringte meg fra banken anbefalte meg å printe det ut, jeg tror jeg skal henge kontoutskriften opp på veggen, sier han.

Desverre ble saldoen slik den var før overføringen igjen etter under en time.

- Det er ikke verst å være rikere enn John Fredriksen i nesten en time.

Rask oppklaring Informasjonssjef Thomas Sevang vil betrygge kundene i Nordea om at slike feil oppdages raskt.

- Det ble feilført i en times tid, men det er godt å se at våre rutiner har fungert og at feilen ble rettet raskt, sier Sevang og understreker:

- Det er ikke sånn at pengene blir dine dersom det har skjedd en midlertidig feil. Da må du betale tilbake. Men det er betryggende å høre at dette ble rettet opp i raskt.